
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 23 octombrie 2013

Nr.4C-9/238
RAPORT

asupra propunerii legislative pentru modificarea alin.(1) al art.84 din Legea educaţiei naţionale nr.1/2011

 (Plx. 313/2013)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 313 din 15 octombrie 2013, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea alin.(1) al art.84 din Legea educaţiei naţionale nr.1/2011.


Pentru întocmirea raportului, Comisia a analizat avizul primit de la Comisia juridică, de disciplină şi imunităţi, avizul Consiliului Legislativ, avizul Consiliului Economic şi Social.
Propunerea legislativă are ca obiect de reglementare modificarea alin. (1) art. 84 din  Legea educaţiei naţionale nr. 1/2011, cu modificările şi completările ulterioare, în sensul decontării de la bugetul de stat, prin bugetul Ministerului Educaţiei Naţionale, a cheltuielilor de transport local în comun în cadrul aceleiaşi localităţi, pentru elevii din învăţământul obligatoriu şi liceal acreditat/autorizat, dacă distanţa de la domiciliu la locul de studiu este mai mare de 5 kilometri. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

3. La lucrările Comisiei au fost prezenţi 23 deputaţi, din totalul de 29 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naţionale. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.

În urma dezbaterii, în şedinţa din 22 octombrie 2013, Comisia a propus, cu unanimitatea voturilor celor prezenţi, respingerea propunerii legislative, din următoarele motive:


- modificarea alin. (1) art. 84 din  Legea educaţiei naţionale nr. 1/2011, cu modificările şi completările ulterioare, în sensul propus de iniţiatori ar face ca un număr mare de elevi să nu mai poată beneficia de reducerea tarifului de transport nici măcar cu 50% deoarece textul prevede decontarea integrală a transportului, cu condiţia ca distanţa dintre domiciliul elevului şi locul de studiu să nu fie mai mare de 5 kilometri;
 


- totodată, se elimină posibilitatea decontării transportul intern auto, feroviar şi naval, pentru elevi.


- se reduce perioada calendaristică de decontare a transportului elevilor de la tot anul calendaristic, la anul şcolar.



    PREŞEDINTE 



                   


            SECRETAR

     Angel TÎLVĂR                                                                               Victor CRISTEA












                 Consilier parlamentar 







                                                                                    Ioana Florina Mînzu

